**แอมเนสตี้ อินเตอร์เนชั่นแนล**

**แถลงการณ์**

21 มิถุนายน 2562

**ประเทศไทย: ทางการต้องสอบสวนกรณีการลักพาตัวนักข่าวชาวเวียดนาม**

ทางการไทยควรสอบสวนความเกี่ยวข้องของตำรวจไทย กับการลักพาตัวเจือง ซุย เญิ๊ต นักข่าวชาวเวียดนามโดยทางการเวียดนาม แอมเนสตี้ อินเตอร์เนชั่นแนลกล่าวในวันนี้

จากเอกสารและข้อมูลที่แอมเนสตี้ อินเตอร์เนชั่นแนลได้รับ ทำให้เกิดคำถามอย่างจริงจังเกี่ยวกับความเกี่ยวข้องของตำรวจไทย ที่มีต่อเหตุการณ์อันนำไปสู่การลักพาตัวของเญิ๊ตที่กรุงเทพฯ เมื่อวันที่ 26 มกราคม ทางการเวียดนามยอมรับแล้วว่า ในปัจจุบัน เญิ๊ตถูกควบคุมตัวที่ฮานอย

ทั้งไทยและเวียดนามต่างเป็นสมาชิกสมาคมประชาชาติเอเชียตะวันออกเฉียงใต้ (ASEAN) ซึ่งจะมีการประชุมในสัปดาห์นี้ที่กรุงเทพฯ ระหว่างวันที่ 20-23 มิถุนายน โดยประเทศไทยจะทำหน้าที่เป็นประธานอาเซียนจนถึงสิ้นปีนี้

“การลักพาตัวเญิ๊ต เป็นส่วนหนึ่งของแนวโน้มที่น่ากังวลอย่างยิ่งในภูมิภาค ในแง่การบังคับส่งกลับผู้ลี้ภัยและผู้แสวงหาที่ลี้ภัย ซึ่งมักเป็นการกระทำโดยมิชอบด้วยกฎหมาย” นิโคลัส เบเคลัง ผู้อำนวยการภูมิภาคเอเชียตะวันออกและตะวันออกเฉียงใต้ แอมเนสตี้ อินเตอร์เนชั่นแนลกล่าว

“หลายประเทศในภูมิภาคกำลังแลกเปลี่ยนตัวฝ่ายตรงข้ามทางการเมือง และบุคคลที่หลบหนีการประหัตประหาร ซึ่งเป็นความร่วมมือที่น่าอัปลักษณ์ของรัฐบาลต่าง ๆ ในภูมิภาค ผู้นำอาเซียนต้องยุติแนวโน้มที่ดิ่งลงเหวเช่นนี้”

หลายประเทศในภูมิภาค โดยเฉพาะไทย เวียดนาม กัมพูชา และมาเลเซีย ต่างแลกเปลี่ยนส่งตัวฝ่ายตรงข้ามทางการเมืองซึ่งเป็นเป้าหมายให้แก่กันและกัน เป็นการละเมิดอย่างชัดเจนต่อกฎหมายจารีตประเพณีระหว่างประเทศ ซึ่งคุ้มครองสิทธิของผู้ลี้ภัยและผู้แสวงหาที่ลี้ภัย ในกรณีที่เลวร้ายสุด ดูเหมือนว่าฝ่ายตรงข้ามทางการเมืองเหล่านี้จะถูก “อุ้มหาย” ไปจากประเทศที่อยู่ระหว่างการแสวงหาที่ลี้ภัย และไปปรากฏตัวในอีกประเทศหนึ่งในฐานะผู้ถูกควบคุมตัวไว้ ในเวลาหลายเดือนหรือหลายสัปดาห์ต่อมา

เหตุการณ์ที่เกิดต่อเนื่องเป็นลูกโซ่ต่อกรณีของเญิ๊ต ชี้ให้เห็นความเป็นไปได้ที่จะมีการแลกเปลี่ยนต่างตอบแทนระหว่างประเทศไทยกับเวียดนาม โดยเญิ๊ตถูกลักพาตัวและส่งกลับเวียดนามในเดือนมกราคม และอีกสองสามเดือนต่อมาทางการเวียดนามก็ได้ควบคุมฝ่ายตรงข้ามรัฐบาลที่เป็นชาวไทยเอาไว้ ซึ่งเรายังไม่ทราบชะตากรรมและที่อยู่ของพวกเขา ชายไทยทั้งสามคน ได้แก่ สยาม ธีรวุฒิ ชูชีพ ชีวะสุทธิ์ และกฤษณะ ทัพไทย โดยทั้งหมดถูกสกัดจับโดยทางการเวียดนามที่บริเวณพรมแดนเวียดนาม-ลาวเมื่อต้นปี 2562 และมีรายงานว่า ได้ถูกส่งตัวให้กับประเทศไทย เมื่อต้นเดือนพฤษภาคม 2562

ในวันที่ 7 กุมภาพันธ์ พล.ต.ท.สุรเชษฐ์ หักพาล อดีตผู้บัญชาการสำนักงานตรวจคนเข้าเมือง ประกาศที่จะสอบสวนกรณีการหายตัวไปของเญิ๊ต แต่ที่ผ่านมายังไม่มีการประกาศความคืบหน้าเพิ่มเติมเกี่ยวกับการสอบสวนในกรณีนี้แต่อย่างใด

แอมเนสตี้ อินเตอร์เนชั่นแนล เรียกร้องทางการไทยให้ดำเนินการสอบสวนโดยพลัน อย่างรอบด้าน ไม่ลำเอียง และอย่างเป็นผล ต่อรายงานการหายตัวไปของเญิ๊ต และความเกี่ยวข้องของตำรวจไทยในกรณีนี้ เจ้าหน้าที่รายใดที่คาดว่าเกี่ยวข้องกับการลักพาตัวครั้งนี้ต้องถูกนำตัวมาลงโทษ

จากข้อมูลที่แอมเนสตี้ อินเตอร์เนชั่นแนลได้รับ เญิ๊ตถูกอุ้มตัวไปเมื่อวันที่ 26 มกราคม 2562 หนึ่งวันหลังยื่นคำขอลี้ภัยกับสำนักงานข้าหลวงใหญ่เพื่อผู้ลี้ภัยแห่งสหประชาชาติ (UN High Commissioner for Refugees - UNHCR) ตำรวจไทยสี่นายได้เรียกตรวจเขาประมาณห้าโมงครึ่งที่ร้านไอศกรีมบนชั้นสอง (ชั้น G) ของห้างฟิวเจอร์ปาร์คที่กรุงเทพฯ จากนั้น ได้นำตัวเญิ๊ตไปที่ร้านอาหาร และกินข้าวกับเขาเป็นเวลาสองถึงสามชั่วโมง ประมาณสองทุ่ม ได้ขับรถพาเขาไปบริเวณใกล้ ๆ เพื่อส่งตัวเขาให้กับกลุ่มเจ้าหน้าที่ตำรวจเวียดนาม จากนั้นเจ้าหน้าที่เวียดนามได้บังคับให้เญิ๊ตเข้าไปในรถตู้และขับออกไปกับเขา

ในปัจจุบันเญิ๊ตถูกควบคุมตัวที่ฮานอย และต้องเข้ารับการไต่สวนในข้อหาทุจริต

กรณีของเญิ๊ต เป็นเรื่องไม่ปรกติเพราะกระทำอย่างเป็นความลับ แต่ก็ไม่ใช่กรณีการบังคับส่งกลับบุคคลไปประเทศเพื่อนบ้านที่ละเมิดกฎหมายระหว่างประเทศเพียงกรณีเดียว ในช่วงหลายปีที่ผ่านมา มีอีกหลายคนที่ถูกส่งตัวกลับไปเผชิญกับการประหัตประหารที่ประเทศบ้านเกิดของตนเอง รวมทั้งมัวทัวเทอร์ แกนนำชาวม้งจากลาว ซึ่งถูกส่งกลับจากกรุงเทพฯ ไปลาวเมื่อเดือนมิถุนายน 2557 แซม โสกา นักการเมืองฝ่ายค้านชาวกัมพูชาซึ่งถูกจับที่กรุงเทพฯ และถูกส่งตัวไปกัมพูชาในเดือนกุมภาพันธ์ 2561 รัฐ ร็อท โมนี แกนนำสหภาพแรงงานชาวกัมพูชา ซึ่งช่วยเหลือการถ่ายทำสารคดีที่โด่งดัง ถูกจับที่กรุงเทพฯ และถูกส่งกลับไปกัมพูชาวช่วงกลางเดือนธันวาคม 2561 และนางประพันธ์ พิพัธนัมพร ซึ่งเชื่อว่าเป็นสมาชิกสหพันธรัฐไท ถูกจับที่มาเลเซียและถูกส่งกลับประเทศไทยเมื่อวันที่ 10 พฤษภาคม 2562

ประเทศไทยยังบังคับส่งกลับผู้ลี้ภัยอย่าง ตงกวงปิง กับ เจียงยี่เฟยไปประเทศจีน และจากข้อมูลของแอมเนสตี้ อินเตอร์เนชั่นแนล ไม่เคยมีการเปิดเผยผลการสอบสวนต่อกรณีที่เกิดขึ้นกับพลเมืองชาวจีน รวมทั้งกุ้ยหมิ่นไฮ ซึ่งหายตัวไปอย่างลึกลับระหว่างเดินทางในประเทศไทย และต่อมาพบว่าถูกควบคุมตัวอยู่ในประเทศจีน

แอมเนสตี้ อินเตอร์เนชั่นแนลเรียกร้องทางการไทยให้ลงนามและให้สัตยาบันรับรองอนุสัญญาว่าด้วยสถานะของผู้ลี้ภัย พ.ศ. 2494 กำหนดให้การบังคับส่งกลับ (การส่งกลับ) ผู้ลี้ภัยเป็นอาชญากรรม และกำหนดกรอบกฎหมายและระเบียบราชการที่เข้มแข็ง เพื่อคุ้มครองไม่ให้ผู้ลี้ภัยถูกส่งตัวกลับไปเผชิญกับการประหัตประหาร

“กรณีของเจือง ซุย เญิ๊ต ถือเป็นการเหยียดหยามวิสัยทัศน์ของอาเซียน ที่ประกาศว่าจะรวมตัวเป็นภาคีที่ “ไม่ทิ้งใครอยู่ข้างหลัง และมองไปสู่อนาคต” เพราะการปฏิเสธสิทธิของคนบางคน ย่อมเป็นการปฏิเสธอนาคตของพวกเขาด้วย” นิโคลัส เบเคลังกล่าว รัฐบาลในอาเซียนควรยุติการสนับสนุนซึ่งกันและกันอย่างจริงจัง เพื่อปราบปรามฝ่ายที่วิพากษ์วิจารณ์รัฐบาล และประกันว่าจะให้ความเคารพอย่างเต็มที่ กับสิทธิที่จะมีเสรีภาพในการแสดงออกในประเทศของตน

“กรณีของเญิ๊ต แสดงให้เห็นอย่างชัดเจนว่า เหตุใดประชาคมระหว่างประเทศจึงบัญญัติมาตรฐานระหว่างประเทศ เพื่อคุ้มครองผู้ลี้ภัยและผู้แสวงหาที่ลี้ภัย ประเทศไทยในฐานะประธานอาเซียนจึงควรแสดงความเป็นผู้นำในการบังคับใช้มาตรฐานเหล่านี้ ไม่ใช่ไปละเมิดเสียเอง”

**ข้อมูลพื้นฐาน**

เจือง ซุย เญิ๊ต, นักข่าวและผู้ให้ความเห็นทางการเมืองในรายการสื่อชาวเวียดนาม ถูกจำคุกในเวียดนามระหว่างปี 2556-2558 ในข้อหา “โฆษณาชวนเชื่อเพื่อต่อต้านรัฐ” ในตอนนั้น แอมเนสตี้ อินเตอร์เนชั่นแนลจัดให้เขาเป็นนักโทษด้านความคิด

หลังได้รับการปล่อยตัวจากเรือนจำเมื่อปี 2558 เญิ๊ตทำงานเป็นบล็อกเกอร์และผู้สื่อข่าวอิสระ และยังเป็นผู้ร่วมให้ความเห็นในการจัดรายการวิทยุทุกสัปดาห์ของเรดิโอฟรีเอเชียภาษาเวียดนาม จนกระทั่งเดือนธันวาคม 2561 เขาได้ข่าวว่าตัวเองมีความเสี่ยงว่าจะถูกจับกุมอีกครั้ง และเริ่มสังเกตเห็นการเพิ่มกำลังตำรวจใกล้บ้านพักของตนเอง เขาจึงเดินทางมาที่ประเทศไทยช่วงกลางเดือนมกราคม 2562 เพื่อหลีกเลี่ยงการจับกุม

ในวันที่ 25 มกราคม เขาหายตัวไป ไม่นานหลังเดินทางไปยื่นคำขอลี้ภัยกับสำนักงานข้าหลวงใหญ่เพื่อผู้ลี้ภัยแห่งสหประชาชาติในกรุงเทพฯ ในวันที่ 21 มีนาคม เขาปรากฏตัวอีกครั้ง โดยถูกควบคุมตัวในเรือนจำ T-16 ที่ฮานอย จากข้อมูลของเจ้าหน้าที่เวียดนามซึ่งมีรายงานว่าได้พูดกับครอบครัวของเขา เญิ๊ตถูกคุมขังเมื่อวันที่ 28 มกราคม 2562 และรัฐบาลเวียดนามประกาศว่า เญิ๊ตต้องเข้ารับการสอบสวนในวันที่ 25 มีนาคม และต่อมาได้ดำเนินคดีกับเขาในข้อหาทุจริตเมื่อวันที่ 10 มิถุนายน